"La pau no és un cop de vent sobtat, sinó la pedra en la qual cada dia cal esculpir l'esforç de conquerir-la"
En aquest llibre, Stellan Vinthagen proporciona el primer gran intent sistemàtic de desenvolupar una teoria de l'acció noviolenta des que Gene Sharp va publicar, l'any 1973, els tres volums de The Politics of Nonviolent Action.
L'autor basa la seva teoria sobre l'acció noviolenta en un gran nombre d'exemples de moviments socials històrics i contemporanis de diverses parts del món, com el moviment dels drets civils a Amèrica, els manifestants anti-apartheid a Sud-àfrica i Gandhi i els seus seguidors a l'Índia.
De manera innovadora i penetrant, Vinthagen defensa un repertori de noviolència que combina resistència i construcció, que consisteix en la facilitació del diàleg, la regulació normativa, la ruptura de poder i la llei utòpica.
El llibre és una contribució essencial per a la formació de qualsevol persona implicada en accions noviolentes.
Una teoria de l'acció noviolenta.
Com funciona la resistència civil? forma part de la col·lecció "Noviolència i lluita per la pau" (ICIP i Pagès editors).
Col·leccions de llibres de l'ICIP
Aquest mes de gener han sortit publicades les bases de la convocatòria del Premi ICIP Constructors de Pau 2020, que s'obrirà aquest primer trimestre de l'any.
L'ICIP convoca el guardó anualment amb la finalitat de guardonar i reconèixer públicament a persones, entitats o institucions que han treballat i han contribuït de manera destacada i dilatada en el foment i la construcció de la pau.
El premi té una dotació econòmica de 6.000 euros i, com a novetat, en aquesta edició s'admetran tant les candidatures presentades per una tercera persona com aquelles en que la persona física o jurídica es presenti a i mateixa.
En l'última edició, l'any 2019, el premi ha reconegut el Collectif des Familles de Disparu(e)s en Algérie (CFDA) per la seva determinació i coratge en la denúncia de desaparicions forçades a Algèria, la lluita contra la impunitat i la contribució per assolir una transició pacífica al país.
La cerimònia de lliurament del guardó tindrà lloc el proper mes d'abril al Parlament de Catalunya.
Aquest dijous 30 de gener ha finalitzat el termini per a presentar treballs a la quarta edició del Concurs ICIP de Hip-hop per la Pau, que té per objectiu donar visibilitat al compromís i la creativitat dels joves en l'àmbit de la cultura de pau.
El concurs s'adreça a joves d'entre 12 i 25 anys i compta amb el suport del Departament d'Educació, la Direcció General de Joventut i l'Agència Catalana de Cooperació al Desenvolupament.
El jurat del certamen es reunirà properament per avaluar les candidatures presentades i resoldre la convocatòria.
Podeu consultar els guanyadors de les anteriors edicions aquí.
La ciutat colombiana de Cúcuta ha acollit aquesta setmana el segon diàleg binacional Colòmbia - Veneçuela que té per objectiu abordar l'estratègia de frontera entre els dos països llatinoamericans, un dels eixos bàsics per reconstruir les seves relacions diplomàtiques.
La sessió, que ha estat organitzada amb la col·laboració de l'ICIP, ha comptat amb la participació d'alcaldes i governadors colombians de la zona fronterera.
Ha estat un punt de trobada per reflexionar sobre com afecta la crisi de Veneçuela a la regió fronterera de Colòmbia i com cal abordar la seguretat a la frontera, l'èxode de Veneçuela a Colòmbia, l'atenció a les zones frontereres o els intercanvis econòmics entre ambdós països.
El primer diàleg binacional Colòmbia - Veneçuela va tenir lloc el novembre de 2019 a partir de diverses iniciatives socials i acadèmiques enfocades a normalitzar les relacions entre els dos països fronterers i a canalitzar una solució pacífica per a la crisi veneçolana.
La Biblioteca de l'ICIP continua ampliant el seu fons amb l'adquisició de nous llibres, la majoria dels quals estan disponibles en préstec.
La Biblioteca està situada al carrer Tapineria 10, 1ra planta de Barcelona, i és un centre especialitzat en temes de cultura de pau, seguretat i conflictes de referència en aquest àmbit a Catalunya.
La Biblioteca disposa de 8.900 volums i dóna suport a l'ICIP i a persones investigadores i expertes en el camp de la pau.
El centre està en contacte permanent amb institucions i centres similars d'arreu del món.
Forma part de la xarxa de biblioteques especialitzades de la Generalitat i està integrada al Catàleg Col·lectiu de les Universitats Catalanes (CCUC).
Consulta el catàleg de la Biblioteca.
L'ICIP, en col·laboració amb el CIDOB, el Club de Roma i la Fundación Cultura de Paz, ha posat en marxa el cicle de conferències "Polarització i diàleg en societats democràtiques", que tindrà lloc el primer semestre de 2020 a cavall entre Barcelona i Madrid.
El cicle s'ha iniciat aquest mes de gener amb una conferència sobre la divisió causada pel Brexit al Regne Unit i en les properes sessions abordarà els fenòmens de Trump i Salvini -als Estats Units i Itàlia, respectivament- o la situació a Catalunya, amb una creixent polarització política i social al voltant del Procés.
Les properes sessions del cicle seran les següents:
Sessió 2: "El cas d'Itàlia: el nou govern Conte com a resposta a l'amenaça del populisme i l'euroescepticisme".
Sessió 3: " L'Era Trump: factors de polarització i creixement del populisme als Estats Units".
Sessió 4: " Protesta i diàleg social a la França de Macron i de les armilles grogues".
Sessió 5: " Catalunya endins: el diàleg com a mecanisme per enfortir la cohesió interna".
Sessió 6: " Catalunya cap enfora: el diàleg polític per a canalitzar el conflicte".
Madrid, 25 i 26 de maig de 2020.
Lloc: Biblioteca de l'ICIP (carrer Tapineria 10, 1ra planta, Barcelona)
Luz Piedad Caicedo, sotsdirectora de Corporación Humanas Colombia, reflexionarà sobre com s'està implementant l'enfocament feminista en els Acords de Pau de l'Havana i com s'està desenvolupant a Colòmbia la Resolució 1325 de l'ONU sobre Dones, Pau i Seguretat, de la qual es compleixen enguany els 20 anys de la seva aprovació.
Luz Piedad Caicedo és antropòloga i ha treballat en diferents organitzacions de drets humans i drets de les dones.
És fundadora de la Corporación Humanas Colombia- Centro Regional de Derechos Humanos y Justicia de Género, on ha documentat casos sobre l'impacte dels conflictes armats en la vida i la seguretat de les dones, i ha coordinat projectes relacionats amb el compliment de la Resolució 1325 i la desmobilització de grups armats, entre altres.
L'ICIP organitza aquesta tertúlia conjuntament amb la Taula Catalana per la Pau i els Drets Humans a Colòmbia, PBI Colòmbia i el node Catalunya del projecte de treball de la Comissió de la Veritat de Colòmbia a l'exili.
L'acte compta amb la col·laboració de l'Agència Catalana de Cooperació al Desenvolupament.
Donar-se de baixa de la subscripció del butlletí.